Lakukan kerja sekolah di ladang sawit
ADI SAFARMAN SIMANGGANG: Buat
tugasan sekolah dalam ladang sawit…..Itulah keadaan sekumpulan enam pelajar
sanggup berkorban demi menyiapkan tugasan sekolah disebabkan ketiadaan
rangkaian internet di kawasan rumah panjang mereka. Kekurangan akses
internet pembelajaran secara atas talian ketika Perintah Kawalan Pergerakan
(PKP) terbukti menjadi cabaran kepada sekumpulan enam pelajar dari Rumah
Panggau, Pakit ini yang berjuang untuk memastikan kelas berterusan walaupun
berlaku krisis disebabkan Pandemik Covid-19. Seorang ibu
kepada pelajar Mary Stephen memberitahu, senario belajar di kawasan ladang
sawit bagi anak-anak Rumah Panjang Panggau itu adalah merupakan alternatif lain
bagi bertujuan mencari akses internet yang tidak mendapat langsung liputan
rangkaian di kawasan rumah panjang mereka. Beliau juga
turut berharap pihak kerajaan dan juga agensi berkenaan agar meningkatkan lagi
kemudahan internet di kawasan terpencil di negeri ini. “Ini adalah
keadaan anak-anak di Kampung Panggau Sri Aman apabila berlakunya PKP dan
sekarang ini guru sekolah menggunakan sesi pengajaran dan pembelajaran secara
dalam talian. “Sekarang
ini kita menghadapi masalah ketiadaan talian internet di rumah panjang, jadi
kita tidak ada cara lain kecuali dengan menggunakan alternatif lain dengan membawa
anak-anak ini ke kawasan yang boleh diakses talian internet seperti di kawasan
ladang kelapa sawit iaitu tidak berjauhan daripada kawasan rumah panjang kami
ini. “Saya
berharap kepada pihak kerajaan atau pihak-pihak berkenaan yang lain semoga dapat
meningkatkan lagi kemudahan internet di kawasan kampung kita ini,” katanya
ketika ditemui Utusan Sarawak semalam. Bagi seorang
pelajar, Fiorella Felix berkata, beliau telah mendapat arahan setiap hari
daripada cikgu sekolah beliau untuk menyiapkan tugasan dan mesti dihabiskan
pada masa yang ditetapkan walaupun mengalami masalah ketiadaan akses internet
di rumah panjang mereka. “Cikgu bagi
banyak kerja sekolah pada kami dan masalahnya kampung kami tidak mendapat
liputan internet, jadi kami berkumpul dekat sini buat kerja sekolah yang cikgu
bagi,” ujar beliau. Dalam pada itu,
Persatuan Kebajikan Projek Pensel Sri Aman sebaik sahaja mendapat tahu
kesukaran sekumpulan pelajar tersebut yang tidak mendapat kemudahan belajar
dengan sempurna mereka tampil memberi sumbangan berupa meja, kerusi dan juga
kanopi untuk mereka berteduh daripada kepanasan sekali gus memberi keselesaan
kepada mereka untuk belajar di situ. Setiausaha
Persatuan Kebajikan Projek Pensel, Yen Jebeni berkata, pihaknya dimaklumkan
oleh ibu bapa pelajar terbabit melalui hantaran gambar pada aplikasi Whatsapp
semalam. “Setelah
mendapat tahu masalah yang dihadapi oleh anak-anak dari Kampung Panggau ini
belajar di kawasan ladang sawit untuk mendapatkan liputan internet, kami dari
Persatuan Projek Pensel telah mengambil inisiatif untuk menyediakan kanopi,
kerusi dan meja lipat untuk memberi sedikit keselesaan mereka belajar dekat
sini. “Sekumpulan
anak-anak ini juga sebelum ini turut mendapat bantuan sumbangan keperluan
sekolah berupa pakaian, buku dan alat tulis yang telah disampaikan oleh
Pengerusi Persatuan Projek Pensel, Norina Umoi Utot baru-baru ini,” jelas
Yen. 
See author's posts
